CELEX: 62020CN0134
Language: da
Date: 2020-03-11 00:00:00
Title: Sag C-134/20: Anmodning om præjudiciel afgørelse indgivet af Landesgericht Eisenstadt (Østrig) den 11. marts 2020 — IR mod Volkswagen AG

17.8.2020   
            
            
               DA
            
            
               Den Europæiske Unions Tidende
            
            
               C 271/21
            
         
      Anmodning om præjudiciel afgørelse indgivet af Landesgericht Eisenstadt (Østrig) den 11. marts 2020 — IR mod Volkswagen AG
      (Sag C-134/20)
      (2020/C 271/29)
      Processprog: tysk
      
         Den forelæggende ret
      
      Landesgericht Eisenstadt
      
         Parter i hovedsagen
      
      
         Sagsøger: IR
      
         Sagsøgt: Volkswagen AG
      
         Præjudicielle spørgsmål
      
      
                  a)
               
               
                  Skal artikel 5, stk. 1, i Europa-Parlamentets og Rådets forordning (EF) nr. 715/2007 (1) af 20. juni 2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6), om adgang til reparations- og vedligeholdelsesinformationer om køretøjer fortolkes således, at en anordning i en bil, som omhandlet i artikel 1, stk. 1, i forordning nr. 715/2007, er ulovlig, såfremt ventilen i udstødningsgassens retursystem (herefter »EGR-ventil«), dvs. en komponent, der med sandsynlighed vil påvirke emissionen, er konstrueret således, at den andel af udstødningsgassen, som føres tilbage, reguleres på en sådan måde, at den kun mellem 15 og 33 grader Celsius og kun under 1 000 m højde sikrer et lavt emissionsniveau, og uden for dette temperaturvindue i løbet af 10 grader Celsius og over 1 000 m højde i løbet af 250 m højde lineært reduceres til 0, hvorved der sker en forøgelse af NOx-emissionen over grænseværdierne i forordning nr. 715/2007?
               
            
                  b)
               
               
                  Har det betydning for bedømmelsen af spørgsmål a), om den i spørgsmål a) nævnte anordning i køretøjet er nødvendig for at beskytte motoren mod beskadigelse?
               
            
                  c)
               
               
                  Har det endvidere betydning for bedømmelsen af spørgsmål b), om den del af motoren, der skal beskyttes mod beskadigelse, er EGR-ventilen?
               
            
                  d)
               
               
                  Har det betydning for bedømmelsen af spørgsmål a), om den i spørgsmål a) nævnte anordning i køretøjet blev monteret allerede ved fremstillingen af bilen, eller om den i spørgsmål a) beskrevne regulering af EGR-ventilen skal monteres i bilen som afhjælpning som omhandlet i artikel 3, stk. 2, i Europa-Parlamentets og Rådets direktiv 1999/44/EF (2) af 25. maj 1999 om visse aspekter af forbrugerkøb og garantier i forbindelse hermed?
               
            
         (1)  EUT 2007, L 171, s. 1.
      
         (2)  EFT 1999, L 171, s. 12.